MFCชูศก.โลกฟื้นส่งทาร์เก็ตฟันด์ลุยหุ้นไทย
บลจ.เอ็มเอฟซี คลอดกองทุนใหม่ลงทุนหุ้นในประเทศ ตั้งเป้า 7% ภายใน 7 เดือน รับเศรษฐกิจโลกฟื้นตัว กำไรบริษัทไทยเด่น
24 เม.ย. 2555

บลจ.เอ็มเอฟซี คลอดกองทุนใหม่ลงทุนหุ้นในประเทศ ตั้งเป้า 7% ภายใน 7 เดือน รับเศรษฐกิจโลกฟื้นตัว กำไรบริษัทไทยเด่น 
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี  กล่าวว่า แนวโน้มเศรษฐกิจโลกฟื้นตัวดีขึ้นและมีความคืบหน้าของการแก้ไขปัญหาหนี้ในยุโรป ในขณะที่อัตราดอกเบี้ยยังอยู่ในระดับต่ำ ส่วนเศรษฐกิจไทยยังมีแนวโน้มเติบโตได้ในระดับที่น่าพอใจ กำไรบริษัทจดทะเบียนเติบโตและระดับมูลค่าตลาดที่ไม่สูงจนเกินไป ทำให้สามารถดึงเม็ดเงินลงทุนจากต่างชาติได้ ซึ่งจะส่งผลดีต่อแนวโน้มของตลาดหุ้นไทย        
“เอ็มเอฟซีถือเป็นจังหวะการลงทุนในไทยที่เหมาะสม จึงเปิดขายกองทุนเปิด SPOT 7S7 ที่ตั้งเป้าหมายผลตอบแทน 7% ภายในเวลา 7 เดือน”น.ส.ประภา กล่าว
กองทุน SPOT 7S7 เป็นกองทุนรวมผสม เน้นลงทุนในหุ้นในประเทศเป็นหลักและสามารถเลือกลงทุนในสัญญาซื้อขายล่วงหน้าใน SET50 Index Futures เพื่อเพิ่มประสิทธิภาพการบริหารพอร์ตการลงทุนและลดความเสี่ยงกรณีที่ดัชนีตลาดหลักทรัพย์มีความผันผวน โดยผู้จัดการกองทุนจะจัดสัดส่วนการลงทุนทั้งในตราสารทุน ตราสารหนี้ ตราสารอนุพันธ์และเงินฝากให้เหมาะสมกับสถานการณ์ 
ทั้งนี้ ภายในระยะเวลา 7 เดือน หากมูลค่าหน่วยลงทุนของกองทุนเพิ่มขึ้นไม่ต่ำกว่า 10.85 บาทเป็นเวลา 5 วันทำการติดต่อกัน บริษัทจะรับซื้อคืนหน่วยลงทุน และสับเปลี่ยนหน่วยลงทุนอัตโนมัติภายใน 5 วันทำการไปยังกองทุนเปิดเอ็มเอฟซี พันธบัตรตลาดเงิน (MM-GOV) ซึ่งเป็นกองทุนรวมตลาดเงินที่มีความมั่นคง ที่เน้นลงทุนในตราสารหนี้ภาครัฐในประเทศ เพื่อสนับสนุนการลงทุนอย่างต่อเนื่อง